ᱵᱟᱦᱟ ᱵᱚᱝᱜᱟ

ᱵᱟᱦᱟ ᱵᱚᱸᱜᱟ  ᱵᱟᱝ ᱯᱷᱟᱹᱜᱩᱱ ᱵᱚᱸᱜᱟ ᱫᱚ ᱥᱮᱨᱢᱟ ᱨᱮᱱᱟᱜ ᱫᱚᱥᱟᱨ ᱪᱟᱸᱫᱚ ᱠᱟᱱᱟ ᱾ ᱱᱚᱶᱟ ᱪᱟᱸᱫᱚ ᱫᱚ ᱟᱹᱰᱤ ᱥᱟᱹᱜᱩᱱ ᱪᱟᱸᱫᱚ ᱠᱟᱱᱟ ᱾ ᱡᱚᱛᱚ ᱞᱮᱠᱟᱱ ᱥᱟᱹᱜᱩᱱ ᱠᱟᱹᱢᱤ ᱱᱚᱶᱟ ᱪᱟᱸᱫᱚ ᱨᱮᱫᱚ ᱠᱚ ᱠᱟᱹᱢᱤᱭᱟ ᱾

ᱠᱟᱹᱢᱤᱠᱚ
ᱱᱚᱶᱟ ᱪᱟᱸᱫᱚ ᱨᱮᱫᱚ ᱵᱟᱦᱟ ᱪᱤᱭᱟᱹ ᱥᱮ ᱵᱟᱹᱦᱩ ᱧᱮᱞ, ᱵᱟᱯᱞᱟ, ᱯᱷᱩᱞ, ᱚᱲᱟᱜ ᱡᱚᱠᱷᱟ, ᱥᱮᱸᱫᱽᱨᱟ ᱮᱢᱟᱱ ᱾ ᱥᱤᱨᱡᱚᱱᱤᱭᱟᱺ ᱫᱷᱟᱹᱨᱛᱤ ᱥᱟᱡᱟᱣᱟᱭ ᱾ ᱦᱟᱹᱨᱭᱟᱹᱲ ᱛᱟᱥᱟᱫ ᱛᱮ ᱚᱛ ᱟᱹᱰᱤ ᱪᱚᱨᱚᱠ ᱧᱮᱞᱚᱜᱼᱟ ᱾ ᱫᱟᱨᱮ ᱱᱟᱹᱬᱤ ᱠᱚ ᱥᱟᱜᱮᱱ ᱦᱟᱹᱨᱭᱟᱹᱲ ᱥᱟᱠᱟᱢ ᱱᱟᱱᱟ ᱦᱩᱱᱟᱹᱨ ᱨᱚᱝ ᱨᱮᱱᱟᱜ ᱵᱟᱦᱟ ᱟᱨ ᱡᱚ ᱛᱮ ᱥᱟᱡᱟᱣ ᱠᱚᱜᱼᱟ ᱾ ᱥᱤᱛᱩᱝ ᱛᱟᱨᱟᱥ ᱠᱚᱨᱮ ᱡᱩᱡᱩᱞᱟᱝ ᱜᱮ ᱧᱮᱞᱚᱜᱼᱟ ᱾ ᱱᱚᱝᱠᱟᱱ ᱧᱮᱢᱮᱞ ᱨᱮ ᱵᱚᱞᱚ ᱦᱮᱡ ᱠᱚᱜᱼᱟ ᱵᱟᱦᱟ ᱵᱚᱝᱜᱟ ᱾

 ᱵᱟᱦᱟ ᱵᱚᱝᱜᱟ  
ᱯᱷᱟᱹᱜᱩᱱ ᱵᱚᱝᱜᱟ ᱢᱩᱞᱩᱜ ᱢᱚᱬᱮ ᱢᱟᱦᱟ ᱨᱮᱫᱚ ᱵᱟᱦᱟ ᱵᱚ ᱵᱚᱝᱜᱟᱭᱟ ᱾ ᱢᱩᱞᱩᱜ ᱯᱩᱱ ᱢᱟᱦᱟ ᱦᱤᱞᱚᱜ ᱫᱚ ᱠᱩᱲᱤ ᱠᱚ ᱥᱮᱛᱟᱜ ᱜᱮᱡ ᱜᱩᱨᱤᱡ ᱛᱤᱠᱤ ᱥᱚᱵᱚᱫ ᱩᱢ ᱱᱟᱲᱠᱟ ᱠᱟᱹᱢᱤ ᱾ ᱠᱚᱲᱟ ᱠᱚᱫᱚ ᱡᱟᱦᱮᱨ ᱜᱟᱲ ᱯᱷᱟᱨᱪᱟ ᱯᱷᱟᱹᱨᱪᱤ ᱟᱨ ᱪᱷᱟᱢᱰᱟ ᱛᱚᱞ, ᱡᱟᱦᱮᱨ ᱥᱟᱹᱲᱤᱢ ᱫᱟᱞᱚᱵ ᱾ ᱟᱹᱭᱩᱵ ᱵᱮᱲᱟ ᱫᱚ ᱠᱩᱲᱤ ᱠᱚᱲᱟ ᱥᱟᱶ ᱥᱟᱶ ᱱᱟᱭᱠᱮ ᱚᱲᱟᱜ ᱨᱮ ᱠᱚ ᱡᱟᱹᱛᱩᱨᱟᱠᱚ ᱾ ᱡᱟᱹᱛᱩᱨ ᱨᱮᱫᱚ ᱠᱚᱲᱟ ᱠᱚ ᱡᱚᱛᱚ ᱠᱚ ᱥᱮᱨᱮᱧᱟ ᱾ ᱠᱚᱲᱟ ᱠᱚᱫᱚ ᱢᱚᱬᱮᱠᱚ ᱞᱮᱠᱟᱛᱮ ᱟᱨ ᱠᱩᱲᱤ ᱠᱚᱫᱚ ᱛᱩᱨᱩᱭ ᱠᱚ ᱞᱮᱠᱟ ᱛᱮᱠᱚ ᱥᱮᱨᱮᱧᱟ ᱾ ᱵᱚᱝᱜᱟ ᱠᱚ ᱨᱩᱢ ᱠᱟᱛᱮ ᱠᱚ ᱦᱤᱡᱩᱜᱼᱟ ᱾ ᱵᱚᱝᱜᱟ ᱠᱚ ᱦᱮᱡ  ᱞᱮᱱ ᱠᱷᱟᱱ, ᱟᱹᱛᱩ ᱡᱟᱦᱮᱨ ᱨᱮᱱᱟᱜ ᱵᱩᱜᱤ ᱵᱟᱹᱲᱤᱡ ᱠᱟᱛᱷᱟ ᱠᱚ ᱠᱩᱞᱤ ᱠᱚᱣᱟ ᱾ ᱚᱱᱟ ᱛᱟᱭᱚᱢ ᱫᱚ ᱢᱤᱫ ᱧᱤᱫᱟᱹ ᱡᱟᱹᱛᱩᱨ ᱠᱚ ᱮᱱᱮᱡ ᱟᱸᱜᱟᱭᱟ ᱾ ᱫᱚᱥᱟᱨ ᱦᱤᱞᱚᱜ ᱟᱬᱜᱟᱛ ᱨᱮ ᱥᱟᱱᱟᱢ ᱛᱩᱯᱩ ᱯᱷᱟᱨᱪᱟ ᱠᱟᱛᱮ ᱵᱚᱝᱜᱟᱜ ᱠᱚ ᱥᱚᱡᱚᱜᱼᱟ ᱾ ᱱᱟᱭᱠᱮ ᱨᱟᱪᱟ ᱨᱮ ᱫᱚᱦᱲᱟ ᱵᱚᱝᱜᱟ ᱠᱚ ᱦᱚᱦᱚ ᱟᱠᱚᱣᱟ ᱾ ᱥᱟᱯᱟᱵ ᱠᱚ ᱪᱟᱞ ᱟᱠᱚᱣᱟ ᱾ ᱥᱟᱯᱟᱵ ᱠᱚ ᱧᱟᱢ ᱪᱟᱵᱟ ᱞᱮᱠᱷᱟᱱ, ᱵᱚᱝᱜᱟ ᱠᱚ ᱟᱯᱟᱱ ᱟᱹᱯᱤᱱ ᱥᱟᱯᱟᱵ ᱠᱚ ᱧᱮᱞᱟ ᱱᱟᱯᱟᱭᱟᱥᱮ ᱵᱟᱝ ᱟ ᱾ ᱚᱱᱟ ᱛᱟᱭᱚᱢ ᱫᱚ ᱡᱟᱦᱮᱨ ᱜᱟᱲ ᱟᱨ ᱟᱹᱛᱩ ᱴᱚᱞᱟ ᱨᱮᱱᱟᱜ ᱵᱩᱜᱤ ᱵᱟᱹᱲᱤᱡ ᱦᱚᱸ ᱟᱹᱛᱩ ᱦᱚᱲ ᱠᱚᱠᱚ ᱠᱩᱞᱤ ᱡᱚᱝ ᱟ ᱾ ᱱᱟᱯᱟᱭ ᱠᱷᱟᱱ ᱱᱟᱯᱟᱭ ᱜᱮ ᱵᱟᱹᱲᱤᱡ ᱠᱷᱟᱱ, ᱵᱚᱝᱜᱟ ᱠᱚᱣᱟᱣᱜ ᱠᱟᱛᱷᱟ ᱞᱮᱠᱟᱛᱮ ᱠᱚ ᱥᱚᱡᱷᱮ ᱠᱟᱜᱼᱟ ᱾ ᱢᱤᱫ ᱧᱤᱫᱟᱹ ᱠᱚ ᱮᱱᱮᱡ ᱟᱸᱜᱟᱭᱟ ᱾ ᱫᱚᱥᱟᱨ ᱦᱤᱞᱚᱜ ᱫᱚ ᱱᱟᱭᱠᱮ ᱠᱚ ᱫᱟᱨᱟᱢ ᱫᱟᱜ ᱤᱫᱤ ᱭᱮᱭᱟ ᱡᱟᱦᱮᱨ ᱛᱮ ᱾ ᱡᱟᱦᱮᱨ ᱨᱮ ᱥᱮᱴᱮᱨ ᱠᱟᱛᱮ ᱢᱚᱬᱮ ᱛᱩᱨᱩᱭ ᱟᱠᱷᱲᱟ ᱮᱱᱮᱡ ᱵᱟᱲᱟ ᱠᱟᱛᱮ ᱠᱚ ᱵᱚᱝᱜᱟᱭᱟ ᱾ ᱵᱚᱝᱜᱟ ᱪᱟᱵᱟ ᱠᱟᱛᱮ ᱦᱚᱸ ᱠᱚ ᱮᱱᱮᱡᱼᱟ ᱾ ᱨᱚ~ ᱜᱮᱫ ᱪᱚᱸᱫᱟ ᱵᱟᱥᱟᱝ ᱠᱚ ᱮᱭᱦᱚᱵ ᱞᱮᱠᱷᱟᱱ, ᱥᱮᱛᱟᱜ ᱵᱮᱲᱟ ᱞᱟᱹᱜᱤᱫ ᱫᱚ ᱮᱱᱮᱡ ᱫᱚ ᱠᱚ ᱢᱩᱪᱟᱹᱫᱟ ᱾ 
ᱜᱤᱰᱤ ᱛᱟᱨᱟ ᱵᱚᱝᱜᱟ ᱵᱟᱲᱟ ᱠᱟᱛᱮ ᱛᱟᱨᱟᱥᱤᱧ ᱫᱚᱦᱲᱟ ᱟᱨᱦᱚᱸ ᱠᱚ ᱮᱱᱮᱡᱼᱟ ᱾ ᱮᱱᱮᱡ ᱯᱚᱴᱟᱣ ᱠᱟᱛᱮ ᱱᱟᱭᱠᱮ ᱚᱲᱟᱜ ᱛᱮᱠᱚ ᱫᱟᱨᱟᱢ ᱫᱟᱜ ᱤᱫᱤ ᱭᱮᱭᱟ ᱾

ᱟᱜ ᱨᱟᱲᱟ 
ᱫᱚᱥᱟᱨ ᱦᱤᱞᱚᱜ ᱫᱚ ᱟᱜ ᱨᱟᱲᱟ ᱠᱚ ᱢᱮᱛᱟᱜᱼᱟ ᱾ ᱤᱱᱟᱹᱦᱤᱞᱚᱜ ᱫᱚ ᱠᱚᱲᱟ ᱠᱚᱫᱚ ᱥᱮᱸᱫᱽᱨᱟ ᱠᱚ ᱪᱟᱞᱟᱜᱼᱟ ᱾ ᱥᱮᱛᱟᱜ ᱵᱮᱲᱟ ᱱᱟᱭᱠᱮ ᱚᱲᱟᱜ ᱠᱚ ᱥᱮᱱ ᱡᱟᱣᱨᱟᱜᱼᱟ ᱾ ᱚᱸᱰᱮ ᱠᱷᱚᱱ ᱱᱟᱭᱠᱮᱭᱟ ᱛᱷᱩᱢ ᱟᱛᱟᱝ ᱠᱟᱛᱮ ᱵᱤᱨ ᱵᱟᱝ ᱵᱩᱨᱩ ᱥᱮᱸᱫᱽᱨᱟ ᱠᱚ ᱪᱟᱞᱟᱜᱼᱟ ᱾ ᱛᱤᱠᱤᱱ ᱥᱮᱸᱫᱽᱨᱟ ᱠᱷᱚᱱ ᱨᱩᱣᱟᱹᱲ ᱠᱟᱛᱮ ᱥᱮᱸᱫᱽᱨᱟ ᱡᱤᱞ ᱠᱚ ᱥᱚᱲᱮᱭᱟ ᱾ ᱵᱚᱦᱚᱜ ᱡᱤᱞ ᱟᱨ ᱜᱩᱸᱰ ᱡᱤᱞ ᱡᱩᱫᱟᱹ ᱡᱩᱫᱟᱹ ᱠᱚ ᱥᱚᱲᱮᱭᱟ ᱾ ᱵᱚᱦᱚᱜ ᱡᱤᱞ ᱥᱚᱲᱮ ᱫᱚ ᱱᱟᱭᱠᱮ ᱜᱤᱰᱤᱛᱟᱨᱟᱭ ᱵᱚᱝᱜᱟᱭᱟ ᱾ ᱤᱱᱟᱹᱛᱟᱭᱚᱢ ᱮᱱᱟᱝ ᱡᱤᱞ ᱟᱨ ᱵᱚᱦᱚᱜ ᱥᱚᱲᱮ ᱡᱚᱢ ᱫᱚ ᱜᱟᱱᱚᱜᱼᱟ ᱾

 ᱯᱩᱭᱞᱩ ᱟᱜ ᱥᱟᱵ  
ᱟᱜ ᱨᱟᱲᱟ ᱦᱤᱞᱚᱜ ᱜᱮ ᱯᱩᱭᱞᱩ ᱛᱮ ᱠᱚᱲᱟ ᱜᱤᱫᱽᱨᱟᱹ ᱟᱜ ᱠᱚ ᱥᱟᱵᱟ ᱾ ᱵᱟᱦᱟ ᱵᱟᱥᱠᱮ ᱥᱮᱸᱫᱽᱨᱟ ᱠᱷᱚᱱ ᱠᱚᱲᱟ ᱠᱚ ᱨᱩᱣᱟᱹᱲ ᱠᱟᱛᱮ ᱱᱟᱭᱠᱮ ᱚᱲᱟᱜ ᱛᱮ ᱥᱮᱸᱫᱽᱨᱟ ᱟᱠᱟᱫ ᱠᱚ ᱡᱤᱞ ᱥᱟᱹᱞ ᱠᱚ ᱤᱫᱤ ᱠᱚᱣᱟ ᱾ ᱩᱱᱠᱩᱣᱟᱜ ᱵᱚᱦᱚ ᱫᱚ ᱱᱟᱭᱠᱮ ᱠᱚ ᱮᱢᱟᱭᱟ ᱾ ᱱᱟᱭᱠᱮ ᱫᱚ ᱚᱱᱟ ᱵᱚᱦᱚᱜ ᱠᱚᱭ ᱥᱚᱲᱮᱭᱟ ᱟᱨᱮ ᱵᱚᱝᱜᱟ ᱭᱟ ᱨᱟᱪᱟ ᱨᱮ ᱾ ᱡᱟᱦᱟᱸ ᱨᱮ ᱯᱟᱹᱴᱭᱟᱹ ᱟᱴᱮᱫ ᱟᱨ ᱫᱩᱲᱩᱵ ᱠᱟᱛᱮ ᱵᱚᱝᱜᱟ ᱠᱚ ᱦᱚᱦᱚ ᱟᱠᱚᱣᱟ ᱚᱸᱰᱮ ᱾ ᱥᱚᱲᱮ ᱵᱚᱝᱜᱟᱭ ᱢᱟᱬᱟᱝ ᱨᱮ ᱟᱭᱳ ᱵᱟᱵᱟ ᱠᱚᱭ ᱠᱩᱞᱤ ᱠᱚᱣᱟ, ᱚᱠᱚᱭ ᱨᱤᱱ ᱠᱚᱲᱟ ᱜᱤᱫᱽᱨᱟᱹ ᱠᱚ ᱛᱳᱣᱟ ᱰᱟᱴᱟ ᱧᱩᱨ ᱟᱠᱟᱱ ᱛᱟᱠᱚᱣᱟ ᱾ ᱩᱱᱠᱩ ᱜᱤᱫᱽᱨᱟᱹ ᱥᱟᱢᱟᱝ ᱨᱮᱠᱚ ᱫᱩᱲᱩᱵ ᱠᱚᱣᱟ ᱾ ᱟᱫᱚ ᱵᱚᱦᱚᱜ ᱥᱚᱲᱮ ᱠᱚ ᱵᱚᱝᱜᱟᱭᱟ ᱾ ᱚᱱᱟ ᱵᱚᱝᱜᱟ ᱥᱟᱨᱮᱡ ᱫᱚ ᱱᱟᱭᱠᱮ ᱥᱮᱸᱫᱽᱨᱟ ᱠᱚᱲᱟ ᱟᱨ ᱤᱱᱟᱹ ᱥᱮᱨᱢᱟ ᱡᱟᱦᱟᱸᱭ ᱠᱚᱲᱟ ᱜᱤᱫᱽᱨᱟᱹ ᱠᱚᱣᱟᱜ ᱛᱳᱣᱟ ᱰᱟᱴᱟ ᱧᱩᱨ ᱟᱠᱟᱱ ᱛᱟᱠᱚᱣᱟ, ᱩᱱᱠᱩ ᱜᱤᱫᱽᱨᱟᱹ ᱠᱚ ᱟᱭᱳ ᱵᱟᱵᱟ ᱠᱩᱞᱤ ᱠᱟᱛᱮ ᱵᱚᱦᱚᱜ ᱥᱚᱲᱮ ᱠᱚ ᱮᱢᱟ ᱠᱚᱣᱟᱭ ᱾ ᱩᱱᱠᱩ ᱜᱤᱫᱽᱨᱟᱹ ᱤᱱᱟᱹ ᱦᱤᱞᱚᱜ ᱠᱷᱚᱱ ᱥᱮᱸᱫᱽᱨᱟ ᱠᱚ ᱜᱟᱱᱚᱜᱼᱟ ᱾

ᱵᱟᱦᱟ ᱟᱛᱟᱝ
ᱵᱟᱦᱟ ᱵᱚᱝᱜᱟ ᱨᱮᱫᱚ ᱱᱟᱭᱠᱮ ᱴᱷᱮᱱ ᱠᱷᱚᱱ ᱵᱟᱦᱟ ᱠᱚ ᱟᱛᱟᱝ ᱛᱮ ᱚᱲᱟᱜ ᱠᱚ ᱟᱹᱜᱩᱭᱟ ᱾ ᱚᱱᱟ ᱫᱚ ᱥᱟᱛᱮ ᱨᱮ ᱥᱟᱹᱲᱤᱢ ᱨᱮ ᱠᱚ ᱨᱮᱵᱮᱫᱟ ᱾ ᱱᱟᱶᱟ ᱛᱮ ᱫᱟᱜ ᱥᱩᱯᱟᱹᱲᱤ ᱟᱠᱟᱱ ᱠᱩᱲᱤ ᱜᱤᱫᱽᱨᱟᱹ ᱦᱚᱸ ᱮᱱ ᱥᱮᱨᱢᱟ ᱜᱮ ᱱᱟᱭᱠᱮ ᱴᱷᱮᱱ ᱠᱷᱚᱱ ᱵᱟᱦᱟ ᱠᱚ ᱟᱛᱟᱝ ᱟᱹᱜᱩᱭᱟ ᱟᱨ ᱥᱩᱫ ᱠᱚᱨᱮ ᱦᱚᱸᱠᱚ ᱨᱮᱵᱮ ᱫᱟ ᱾ 
ᱜᱟᱛᱮ ᱠᱚᱲᱟ ᱠᱩᱲᱤ ᱠᱚᱫᱚ ᱥᱮᱸᱫᱽᱨᱟ ᱨᱮᱱᱟᱜ ᱡᱷᱟᱨᱱᱟ ᱟᱠᱟᱲ ᱵᱟᱦᱟ ᱮᱱᱮᱡ ᱟᱠᱷᱲᱟ ᱨᱮᱠᱚ ᱮᱯᱮᱢᱟ ᱜᱚᱨᱚᱡᱽ ᱵᱟᱦᱟ ᱾